《悯农》
宋代·张咏

悠悠世事称无穷，千灵万象生虚空。活人性命由百谷，还须着虚在耕农。

自有奸民逃禁律，农夫倍费耕田力。青巾短褐皮肤乾，不避霜风与毒日。

暮即耕兮朝即耘，东坻南垄无闲人。春秋生成一百倍，天下三分二分贫。

天虚昭昭怜下土，英贤比迹生寰宇。惩奸济美号长材，来救黎元暗中苦。

我闻悯农之要简而平，先销坐食防兼并。更禁贪官与豪吏，悯农之道方始行。

作者简介：（946—1015）濮州鄄城人，字复之，号乖崖。太宗太平兴国五年进士。历太常博士、枢密直学士等职。出知益州，参与镇压李顺起事，对蜀民实行怀柔政策，恩威并用。真宗立，入拜御史中丞。又出知杭州、永兴军、益州、升州，所至有政绩。累进礼部尚书，上疏极论丁谓、王钦若大兴土木，致国库空虚，请斩之以谢天下。旋遭排挤出知陈州。卒谥忠定。平生以刚方自任，为政尚严猛，好慷慨大言。与寇准最善，每面折其过，虽贵不改。有《乖崖集》。